13-jarige vas ná man op video vermoor wordThoriso Themane (Foto: ANA) ŉ 13-jarige seun is Vrydag in hegtenis geneem in verband met die moord op Thoriso Themane (27) nadat sy ouers hom na die Polokwane-polisiestasie geneem het om homself oor te gee. Die seun is ŉ leerder aan ŉ plaaslike landbouskool en woon naby die plek waar die moord plaasgevind het. Brig. Motlafela Mojapelo, woordvoerder van die polisie, sê tydens die polisie se ondersoek het die net al stywer om dié seun gespan wat daartoe gelei het dat hy homself by die polisiestasie aangemeld het. Die seun is die tiende verdagte om in verband met die opspraakwekkende moord in hegtenis geneem te word. Themane is op 23 Februarie in die Florapark in Polokwane aangerand waarna hy vir dood agtergelaat is. Themane was glo op pad huis toe van ŉ musiekoefening by sy kerk toe hy deur ’n groep oorval en aangerand is. Video’s is van die voorval gemaak en op sosiale media versprei. Een van dié video’s wys hoe ŉ bebloede Themane gesleep, geslaan en geskop word. ŉ Ander wys hoe Themane se oënskynlik lewelose liggaam straat af gesleep word. Twee dae ná Themane se dood is vyf tienerseuns in hegtenis geneem. Kort daarna is nog ŉ verdagte, ook ŉ skoolseun, vasgetrek. “Een van dié tieners is egter sedertdien vrygelaat omdat hy nie met die misdaad verbind kon word nie,” sê Mojapelo. Op 28 Februarie is drie volwasse mans, almal 36 jaar oud, ook in hegtenis geneem. Lt.genl. Nneke Ledwaba, provinsiale polisiekommissaris in Limpopo, het gesê inligting wat op sosiale media versprei word dat die seun van ŉ afgetrede polisiebeampte wat ook in verband met die moord in hegtenis geneem is daarna weer vrygelaat is, is onwaar. “Ek wil dit kategories duidelik stel dat al die verdagtes deur die relevante hofprosesse sal gaan en dat niemand voorkeurbehandeling sal ontvang nie,” het Ledwaba gesê. Die 13-jarige wat gister in hegtenis geneem is, sal Maandag in die Polokwane-kinderhof op aanklag van moord verskyn. Die drie volwasse mans sal ook Maandag in die Polokwane-landdroshof verskyn waar hulle om borgtog sal aansoek doen. Die ses tieners sal dan weer almal saam Donderdag in die hof verskyn.